钦定古今图书集成/历象汇编/历法典/第107卷 > 《新法历书五》 > 测恒星
## 钦定古今图书集成/历象汇编/历法典/第107卷 > 《新法历书五》 > 测恒星

测星之法不一，大要以太阳为主，而以太阴或太白、或岁星为中次，任取某星为界，互相测度，即得其度法。于太阳将入之时，测月或太白或岁星，其距太阳度分若干；日；既没，再测月或太白或岁星，其与某星相距度分若干；合两测，即得太阳与此星之距。然后查太阳本日躔某宫度，则知此星所在宫度矣。测一星之经度如此，他星可以类推。于是又测此星出地平之最高，即其距极、距赤道之纬度并可得也。然而恒星之经纬度分有二：其一以黄极为枢，每岁东行五十一秒有奇，而其距本极之纬度则亘古无变。其一则因赤道以算其经纬。南北星位，古今大异。如尧时外屏星全座在赤道南，今则在北角宿古在北者，今亦在南。星纬变易，类多如此。至以《赤道》论，各宿距度，亦有异者。如觜宿距星，上古为三度，历代逓减，今且侵入参宿二十四分。他宿互有损益，距度各各不同。因知赤极非恒星之极，而其经纬之度，亦非赤道之经纬度分也。由是观之，象数精微，弥测弥明。彼自画者流，辄谓“循古已足” ，岂其然哉。